Virallinen lehti nro C 354 , 19/11/1998 s. 0020



KIRJALLINEN KYSYMYS E-0715/98 komissiolle esittäjä(t): Amedeo Amadeo (NI) ja Salvatore Tatarella (NI) (18. maaliskuuta 1998) Aihe: Elintarvikelainsäädäntö ja kuluttajien terveys Komission vihreä kirja Euroopan unionin elintarvikelainsäädännön yleisistä periaatteista. Komission tiedonanto kuluttajien terveydestä ja elintarvikkeiden turvallisuudesta. Asiak. KOM(97) 176 lopull. ja KOM(97) 183 lopull. Tiedonantoon liittyen suositetaan lisättäväksi tiedekomiteoiden kuulemista sillä edellytyksellä, että päätöksentekomenettelyissä osaamisen, riippumattomuuden ja avoimuuden periaatteet pääsevät näkyviin. Euroopan komissiolta pyydetään näin ollen, että tiedekomiteoiden kokoonpano on monitieteinen, jotta ne voivat toteuttaa tehtävänsä täysin, ja komiteoissa käydyt keskustelut ja tulokset ovat yleisön saatavilla, vähemmistökannat mukaan luettuina. Komission jäsenen Emma Boninon komission puolesta antama vastaus (29. huhtikuuta 1998) Uusia tiedekomiteoita perustaessaan komissio on ottanut huomioon arvoisten parlamentin jäsenten esille tuomat seikat: tiedekomiteoiden monialaisen rakenteen, komiteoissa esitettyjen, vähemmistöön jääneiden kantojen suojan sekä tieteellisten lausuntojen julkisuuden. Kahdeksan tiedekomiteaa on perustettu tiedekomiteoiden perustamisesta kuluttajien terveyden ja elintarvikkeiden turvallisuuden alalla 23 päivänä heinäkuuta 1997 tehdyllä komission päätöksellä N:o 97/579/EY ((EYVL L 237, 28.8.1997. )). Tiedekomiteoiden toimivaltuudet ja tehtävät on määritelty siten, että kaikki kuluttajien terveyden ja elintarvikkeiden turvallisuuden näkökohdat on otettu mukaan. Päätöksen liitteessä komissio on lisäksi tarkentanut kunkin tiedekomitean toimialan. Komiteat pyrkivät työskentelemään toimialansa piirissä monialaisesti. Komitean jäseniä nimetessään komissio on huolehtinut edellä mainitun päätöksen mukaisesti siitä, että jäsenet yhdessä edustavat eri tieteenaloja mahdollisimman laajalti. Lisäksi komissio on halunnut valita asiantuntijoita, joilla on tieteellisiä ansioita omalta tieteenalaltaan sekä kokemusta ja tietoa muilta aloilta. Monialaista lähestymistapaa on vielä tuettava eri tiedekomiteoiden välisellä läheisellä yhteistyöllä. Yhteistyövelvollisuudesta säädetään päätöksessä. Tiedekomiteoiden on vielä hyväksyttävä työjärjestyksensä, mutta epäilemättä yhteistyömuodoilla on niissä suuri merkitys. Komiteat voivat esimerkiksi perustaa yhteisiä työryhmiä tai kuulla muiden komiteoiden jäseniä asiantuntijoina. Keskeinen koordinoiva elin on tieteellinen ohjauskomitea. Perustellun tieteellisen lausunnon olennainen edellytys on vapaa mielipiteiden vaihto komiteoissa, mikä voi merkitä vähemmistön mielipiteiden esittämistä. Niin ollen päätöksessä säädetään, että vähemmistön kannat julkistetaan yhdessä komiteoiden lausuntojen kanssa. Jäsenen ilmoitetaan kuitenkin tukeneen vähemmistöön jäänyttä näkemystä ainoastaan jäsenen omasta pyynnöstä. Avoimuuden periaate taataan ensisijaisesti sillä, että tiedekomiteoiden lausunnot julkistetaan. Julkisuutta rajoitetaan ainoastaan, jos se on oikeudellisesti välttämätöntä luottamuksellisten tietojen tai henkisen omaisuuden suojan takia. Myös kokousten esityslistat ja pöytäkirjat asetetaan julkisesti saataville.